钦定古今图书集成/明伦汇编/交谊典/第003卷 > 图书编 > 《正交论》蔡邕
## 钦定古今图书集成/明伦汇编/交谊典/第003卷 > 图书编 > 《正交论》蔡邕

闻之前训曰：“君子以朋友讲习而正人，无有淫朋。”是
以古之交者，其义敦以正，其誓信以固。逮夫周德始
衰，颂声既寝，《伐木》有鸟鸣之刺，《谷风》有弃予之怨。自
此以降，弥以凌迟，或阙其始终，或强其比周。是以缙
绅患其然，而论者谆谆如也。疾浅薄而怀携贰者有
之，恶朋党而绝交游者有之。其论交也，曰：“富贵则人
争趋之，贫贱则人争去之。是以君子慎人所以交己，
审己所以交人。富贵则无暴集之客，贫贱则无弃旧
之宾矣。原其所以来，则知其所以去；见其所以始，则
观其所以终。彼贞士者，贫贱不待夫富贵。富贵不骄
乎贫贱，故可贵也。盖朋友之道，有义则合，无义则离。
善则久要不忘平生之言；恶则忠告善诲之，否则止，
无自辱焉。故君子不为可弃之行，不患人之遗己也；
信有可归之德，不病人之远己也。不幸或然，则躬自
厚而薄责于人，怨其远矣；求诸己而不求诸人，咎其
稀矣。夫远怨稀咎之机，咸在乎躬，莫之致也。”子夏之
门人问交于子张，而二子各有闻于夫子。然则以交
诲也商也宽，故告之以拒人；师也褊，故诲之以容众。
各从其行而矫之。至于仲尼之正教，则泛爱众而亲
仁，故非善不喜，非仁不亲，交游以方，会友以文，可无
贬也。《穀梁》赤曰：“心志既通，名誉不闻，友之罪也。今将
患其流而塞其源，病其末而刈其本，无乃未若择其
正而黜其邪与？与其彼农皆黍而独稷焉，夫黍亦神
农之”嘉谷，与稷并为粢盛也。使交可废，则黍其愆矣。
括二论而言之，则刺薄者博而洽，断交者贞而孤。孤
有《羔羊》之节，与其不获已而矫时也走，将从夫孤焉。